b'\n_START_ARTICLE_\nMolokai\n_START_PARAGRAPH_\nMolokai (kai kada lietuvi\xc5\xa1kuose \xc5\xa1altiniuose Molokajus, Molokajis) \xe2\x80\x93 penktoji pagal plot\xc4\x85 Havaj\xc5\xb3 sala. Plotas 673,4 km\xc2\xb2, kranto linijos ilgis 142 km\xc2\xb2. Nuo Oahu salos skiria 41,5 km plo\xc4\x8dio Kaivi s\xc4\x85siauris, nuo Maui \xe2\x80\x93 14,2 km plo\xc4\x8dio Pailolo, nuo Lanai \xe2\x80\x93 14,8 km plo\xc4\x8dio Kalohi s\xc4\x85siauriai._NEWLINE_Did\xc5\xbeiausias miestas \xe2\x80\x93 Kaunakakai, vienas i\xc5\xa1 dviej\xc5\xb3 nedideli\xc5\xb3 salos uost\xc5\xb3. Auk\xc5\xa1t\xc5\xb3 skard\xc5\xbei\xc5\xb3 atskirtame pusiasalyje \xc4\xafkurtas Kalaupapa miestelis \xe2\x80\x93 buvusi raupsuot\xc5\xb3j\xc5\xb3 kolonija. Salos vakaruose yra oro uostas.\n_START_SECTION_\nGeologija\n_START_PARAGRAPH_\nMolokai, kaip ir kitos Havaj\xc5\xb3 salyno salos, susiformavo vir\xc5\xa1 kar\xc5\xa1tojo ta\xc5\xa1ko \xe2\x80\x93 vietos, kurioje konvekciniai \xc5\xbdem\xc4\x97s mantijos srautai pradegina litosferos plok\xc5\xa1t\xc4\x99 ir suformuoja ugnikalnius. Kadangi Ramiojo vandenyno plok\xc5\xa1t\xc4\x97 po truput\xc4\xaf (apie 9-10 cm per metus) slenka \xc4\xaf \xc5\xa1iaur\xc4\x99 - \xc5\xa1iaur\xc4\x97s vakarus, anks\xc4\x8diau buv\xc4\x99 aktyv\xc5\xabs ugnikalniai nutolo nuo kar\xc5\xa1tojo ta\xc5\xa1ko ir po truput\xc4\xaf nurimo. Dideli lavos kiekiai u\xc5\xbeliejo tarpus tarp kai kuri\xc5\xb3 ugnikalni\xc5\xb3, jie susijung\xc4\x97 \xc4\xaf atskiras salas. \xc5\xa0is rei\xc5\xa1kinys b\xc5\xabdingas visoms Havaj\xc5\xb3 saloms (Did\xc5\xbei\xc4\x85j\xc4\x85 sal\xc4\x85 suformavo penki ugnikalniai, Oahu \xe2\x80\x93 du ir t. t.)._NEWLINE_Molokai sal\xc4\x85 taip pat suformavo du vulkaniniai skydai \xe2\x80\x93 didesnysis Ryt\xc5\xb3 Molokai (angl. East Molokai) ir gerokai ma\xc5\xbeesnis Vakar\xc5\xb3 Molokai (angl. West Molokai). Ryt\xc5\xb3 Molokai t\xc4\x97ra ankstesniojo ugnikalnio liekana, nes \xc5\xa1iaurin\xc4\x97 jo dalis nuslinko \xc4\xaf Ram\xc5\xb3j\xc4\xaf vandenyn\xc4\x85, palikdama labai auk\xc5\xa1tas pakrant\xc4\x97s uolas (jas galima pamatyti filme Juros periodo parkas), i\xc5\xa1 viso auk\xc5\xa1tesni\xc5\xb3 nei 300 m uol\xc5\xb3 ruo\xc5\xbeas siekia ~22,5 km. Vakarin\xc4\x97je salos pakrant\xc4\x97je driekiasi vienas i\xc5\xa1 did\xc5\xbeiausi\xc5\xb3 ir vaizdingiausi\xc5\xb3 Havaj\xc5\xb3 salyno papl\xc5\xabdimi\xc5\xb3 Papohaku._NEWLINE_Saloje yra auk\xc5\xa1t\xc5\xb3 kriokli\xc5\xb3: Kahiva (~850 m), Papalaua (~ 400 m), Vailele (~170 m).\n_START_SECTION_\nFauna ir flora\n_START_PARAGRAPH_\nMolokai susideda i\xc5\xa1 dviej\xc5\xb3 geografini\xc5\xb3 sri\xc4\x8di\xc5\xb3. \xc5\xbdemesnioji vakarin\xc4\x97 dalis labai sausa, \xc5\xbeol\xc4\x99 labai nuniokojusios o\xc5\xbekos, vietomis dirvos visai n\xc4\x97ra, bema\xc5\xbe i\xc5\xa1nykusios vietin\xc4\x97s augmenijos r\xc5\xab\xc5\xa1ys._NEWLINE_Rytin\xc4\x97 salos dalis \xe2\x80\x93 iki 1500 m i\xc5\xa1kylantis plok\xc5\xa1\xc4\x8diakalnis, kuriame metinis krituli\xc5\xb3 kiekis siekia iki 7 600 mm, apaug\xc4\x99s dr\xc4\x97gnaisiais atogr\xc4\x85\xc5\xbe\xc5\xb3 mi\xc5\xa1kais. \xc4\x8cia klesti endemin\xc4\x97s augmenijos ir gyv\xc5\xabnijos \xc4\xafvairov\xc4\x97 \xe2\x80\x93 20-25 m auk\xc5\xa1\xc4\x8dio Ohia lehua (Metrosideros polymorpha) med\xc5\xbeiai, guavos, eukaliptai, kiparisai, aralijiniai Cheirodendron. Vietin\xc4\x97 augmenija gerokai ken\xc4\x8dia nuo atve\xc5\xbetini\xc5\xb3 kiauli\xc5\xb3 ir Indijos elni\xc5\xb3 (Axis axis). Rytinio kalno vir\xc5\xa1\xc5\xabn\xc4\x97je plyti unikali Pepeopae pelk\xc4\x97. Pietin\xc4\x99 pakrant\xc4\x99 supa 40 km ilgio koralinis rifas.'